清湖小酌得生字
作者：方回
朝代：宋

paragraphs: 泯默抑幽抱，低迴挫高情。
肥遯夙果决，羈旅猶牽縈。
華摭有舊習，冷嗜無新營。
醲鮮世所競，褒博日以輕。
小人徇流俗，君子懷友生。
浮𡏖豈不濁，澄淵元自清。
丹楓昔雁落，綠柳今鶑鳴。
蟄潜脫寒語，孳乳陶舒明。
推排故已順，會合詎易并。
燠景敞重屋，芳物綿修城。
愧乏絲竹奏，劣奉殽蔌擎。
張子霏玉屑，趙老宣金聲。
予辯亦稍縱，遑恤聽矚驚。
邂逅一茲醉，逝之南山耕。
瞇目眩迅轍，剛心謝塵纓。
彼我跬步間，奚翅重溟瀛。